Otsustavaks teguriks radarihanke võitja selgitamisel sai meie põhjanaabrite huvi just prantslaste radarite vastu. Soomlased plaanivad osta 12 radarit. Lisanud hankele Eesti kaks, tuli kokku 14 radarit, mis selles ärisektoris on juba suuremahuline ost ja kajastub ka hinnas. Detailidesse tungimata võime öelda, et ühishange soomlastega tegi radari hinna meie jaoks pea poole odavamaks - kahe radari eest tuleb maksta 350 miljonit krooni. Ega see väike raha ole, aga meenutame, et ainus Lockheedi radar maksis meile 239 miljonit. Ning hankes on kirjas ka vastuostu kohustus - prantslased ostavad meilt sama summa eest neile vajalikku. Ent muidugi ei otsustanud valikut ainult raha. Thales Raytheoni Euroopa haru juhi Philippe Duhameli sõnul on uhiuus radar võitnud pea kõik hankekonkursid, kus on osaletud.